Sommerkoncert med Arsis Trio

**Drøm dig væk til en solrig, sydeuropæisk sommeraften med denne sommerkoncert, der har kærlighed og passion som sit omdrejningspunkt. Musikken tager afsæt i klassiske spanske og franske komponister som Manuel de Falla, Enrique Granados og Maurice Ravel, der med deres temperamentsfulde tonesprog tager os med til varmere himmelstrøg. Som koncerten skrider fremad, kommer der gradvist mere rytme og tempo i musikken med brasiliansk choro, samba og jazz-improvisationer.**

Arsis trio, er et ensemble med tre unge musikere; Therese Nielsen, sopran, Torbjørn Eika, cello og Alexander Bak-Hansen, klaver/orgel. Trioen har rødder i både den klassiske musik og jazzen og giver koncerter året rundt med et varierende musikalsk program, som er nøje udvalgt til årstiden.

Therese Nielsen, sopran

Torbjørn Eika, cello

Alexander Bak-Hansen, klaver

Therese Nielsen er en dansk/engelsk sangerinde, sangskriver og komponist. Hun har rødder i både den klassiske musik, jazzen og folkemusikken, og denne stilmæssige bredde giver hende en unik mulighed for at synge et bredt repertoire. Therese studerer på konservatoriet i Malmø.

Alexander er pianist, organist og arrangør med et bredt virke indenfor både den klassiske og den rytmiske genre. Han er uddannet jazzpianist fra Syddansk Musikkonservatorium og organist fra Kirkemusikskolen i Roskilde. Udover sin koncertvirksomhed er Alexander organist i Skt. Jørgens kirke i Næstved.

Torbjørn er en anerkendt cellist og underviser med et alsidigt musikalsk virke indenfor talrige genrer, som udover den klassiske tradition også tæller folk, jazz og pop. Torbjørn er uddannet på Det Kongelige Danske Musikkonservatorium i København og på Escola de Musica do Rio Grande do Norte i Brasilien.